S-33/2023

I Mál þetta, sem dómtekið var 10. janúar 2023, er höfðað með ákæru héraðssaksóknara dags. 5. janúar 2023 á hendur ákærða S-x-x A-x-x B-x-x, f. [...], svissneskum ríkisborgara.

Málið er höfðað gegn ákærða fyrir stórfellt fíkniefnalagabrot, með því að hafa miðvikudaginn 9. nóvember 2022, staðið að innflutningi á samtals 1.356,77 gaf kókaíni, sem hafði 30- 56 % styrkleika, ætluðu til söludreifingar hér á landi í ágóðaskyni, en fíkniefnin flutti ákærði til Íslands, sem farþegi með flugi [...] frá Barcelona á Spáni til Keflavíkurflugvallar, falin í höfuðpúða, bakpoka og úlpu sem voru í farangri ákærða, en fíkniefnunum hafði verið skeytt saman við bómul og filtefni höfuðpúðans og svamplög í bakpoka og úlpu.

Telst brot þetta varða við 173. gr. a almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Þá er krafist upptöku á framangreindum fíkniefnum, samtals 1.356,77 gaf kókaíni, samkvæmt heimild í 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018 og upptöku á haldlögðum höfuðpúða, bakpoka og úlpu samkvæmt heimild í 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og samkvæmt 1. tl. 1. mgr. 69. gr. a almennra hegningarlaga nr. 19/1940.

Verjandi ákærða gerir þá kröfu að hann verði dæmdir til þeirrar vægustu refsingar sem lög frekast heimila og til frádráttar refsingunni komi gæsluvarðhaldsvist sem ákærði hefur sætt frá 10. nóvember 2022. Þá krefst verjandinn málsvarnarlauna samkvæmt málskostnaðarreikningi.

II

Fyrir dómi játaði ákærði afdráttarlaust sök samkvæmt ákæru og samþykkti upptökukröfu. Dómari telur ekki ástæðu til að draga í efa að játningin sé sannleikanum samkvæm enda er hún í samræmi við rannsóknargögn málsins. Var því farið með málið samkvæmt 164. gr. laga nr. 88/2008 um meðferð sakamála. M álið var því tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Með skýlausri játningu ákærða fyrir dómi, sem samrýmist rannsóknargögnum málsins, er sannað að hann hafi gerst sekur um þá háttsemi sem honum er gefin að sök í ákæru og þar þykir rétt heimfærð til refsiákvæða. Hefur ákærði unnið sér til refsingar samkvæmt því.

III

Ákærði hefur ekki áður orðið uppvís að refsiverði háttsemi svo kunnugt sé. Hann flutti hingað til lands 1.356,77 grömm af kókaíni og styrkleiki þess var 30- 56% sem samsvarar 34% til 63% af kókaínklóríði. Eins og fram kemur í ákæru hafði fíkniefnunum verið skeytt saman við bómul og filtefni höfuðpúða og við svamplög í bakpoka og úlpu. Samkvæmt matsgerð voru sýnin sem send voru til rannsóknar af þrennum toga. Í fyrsta lagi blanda af filti og tróði með hvítum efnisleyfum, í öðru lagi ljósir svampar og filt með hvítum efnisleifum og í þriðja lagi ljósir svampar með ljósum efnisleyfum. Ekki var unnt að skilja fíkniefnin frá svampinum, filtinu og tróðinu. Því liggur fyrir að fíkniefnin sem slík voru ekki tæplega 1.357 grömm. Þá hefur ekkert komið fram um það að ákærði hafi verið eigandi efnanna né tekið þátt í skipulagningu á kaupum og innflutningi þeirra til Íslands með öðrum hætti en þeim að samþykkja að flytja efnin til landsins og þá væntanlega gegn greiðslu. Verður litið til þessa við ákvörðun refsingar sem ogtil greiðrar játningar ákærða fyrir dómi. Á hinn bóginn verður ekki horft framhjá því að ákærði flutti til landsins talsvert magn af kókaíni sem var ætlað til söludreifingar hér á landi í ágóðaskyni. Að öllu þessu virtu og með hliðsjón af dómaframkvæmd þykir refsing ákærða hæfilega ákveðin fangelsi í tíu mánuði. Til frádráttar refsivistinni komi með fullri dagatölu gæsluvarðhaldsvist sem ákærði hefur sætt frá 10. nóvember 2022 til dagsins í dag, sbr. 76. gr. almennra hegningarlaga nr. 19/1940.

Samkvæmt ofangreindri niðurstöðu er fallist á upptökukröfu ákæruvaldsins eins og hún er sett fram í ákæru. Ákærði skal því sæta upptöku til ríkissjóðs á 1.356,77 grömmum af kókaíni, höfuðpúða, bakpoka og úlpu, sbr. 6. og 7. mgr. 5. gr. laga nr. 65/1974 um ávana-o g fíkniefni, sbr. 2. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni og sbr. 1. tölulið 1. mgr. 69. gr. a. almennra hegningarlaga nr. 19/1940.

Ákærði greiði málsvarnarlaun skipaðs verjanda síns, S-kk-ef S-kk-ef lögmanns, sem þykja hæfilega ákveðin með hliðsjón af tímaskýrslu verjandans og umfangi málsins 602.640 krónur að meðtöldum virðisaukaskatti. Þá skal ákærði greiða þóknun verjanda síns á rannsóknarstigi málsins, A-kvk-ef H-kvk-ef lögmanns, sem þykir hæfilega ákveðin með hliðsjón af tímaskýrslu verjandans 544.050 krónur að meðtöldum virðisaukaskatti og aksturskostnað verjandans 12.192 krónur. Ákærði greiði annan sakarkostnað 226.898 krónur.

Af hálfu ákæruvaldsins sótti málið D-kvk-nf Ö-kvk-nf V-kvk-nf settur saksóknari.

I-kk-nf T-kk-nf héraðsdómari kveður upp dóm þennan.

Dómsorð:

Ákærði, S-x-x A-x-x B-x-x, sæti fangelsi í tíu mánuði en til frádráttar refsivistinni komi með fullri dagatölu gæsluvarðhaldsvist sem hann hefur sætt frá 10. nóvember 2022 til dagsins í dag.

Ákærði sæti upptöku til ríkissjóðs á 1.356,77 grömmum af kókaíni, höfuðpúða, bakpoka og úlpu.

Ákærði greiði málsvarnarlaun skipaðs verjanda síns, S-kk-ef S-kk-ef lögmanns, 602.640 krónur og þóknun verjanda síns á rannsóknarstigi málsins, A-kvk-ef H-kvk-ef lögmanns, 544.050 krónur og aksturskostnað verjandans 12.192 krónur. Ákærði greiði annan sakarkostnað 226.898 krónur.

I-kk-nf T-kk-nf